Diari Oficial de la Generalitat Valenciana


Sumari del DOGV 8574, del 19-06-2019 (2019/5612)

RESOLUCIÓ de 23 de maig de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 122/18-AIA la Nucia.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8574

Data del DOGV
:   19-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5612


Data del document
:   23-05-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Nucia, la

RESOLUCIÓ de 23 de maig de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 122/18-AIA la Nucia. [2019/5612]  
De conformitat amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 122/18-AIA la Nucia.  
  
  
«Informe d'impacte ambiental.  
Expedient: 122/8272-XRG.  
Títol: Línia subterrània de 20 kV, alimentació secundària al PP-33 (LSMT ST Montebello a CS Jamaica).  
Promotor: La Marina Construcciones, SA.  
Titular: Iberdrola Distribución Eléctrica, SAU.  
Òrgan substantiu: Direcció General d'Indústria i Energia (ATLINE/2018/83/03).  
Localització: la Nucia (Alacant).  
  
Descripció del projecte.  
El projecte, té per objecte l'execució d'una línia elèctrica, de 20 kV entre la subestació transformadora ST Montebello i el centre de seccionament CS Jamaica, en el terme municipal de la Nucia. El promou l'entitat La Marina Construcciones, SA, per a la seua cessió a Iberdrola Distribución Eléctrica SAU (d'ara en avant, Iberdrola).  
El projecte, guarda relació amb l'actuació analitzada en l'expedient 260/5486-IKM, relatiu a l'electrificació del mateix sector P-33 Bulevard-3 del terme municipal de la Vila Joiosa, promogut per la mateixa mercantil. Sol·licitat per la Marina Construcciones, SA, el subministrament elèctric del mencionat sector P-33 de la Vila Joiosa a Iberdrola, titular de la ST Benidorm (subestació més pròxima al sector), aquesta va informar que la ST Benidorm no pot atendre nous subministraments, ja que ha arribat al límit de la seua capacitat normal d'operació i el seu disseny no permet l'ampliació addicional de potència. Com a única solució, Iberdrola proposa que la dita mercantil execute una línia de connexió del CS Jamaica amb la ST Montebello, la qual cosa permetrà reduir la càrrega de la ST Benidorm, alliberant la potència necessària per a l'alimentació del PP-33 de la Vila Joiosa.  
Així doncs, el projecte té per objecte la línia elèctrica, a 20 kV, en subterrani, de connexió de la ST la Nucia amb el CS Jamaica, d'uns 4 km de longitud. Pel fet que Iberdrola té al seu torn programats uns altres 5 circuits de connexió entre la ST Montebello i el CS Jamaica per a reforç d'aquest i d'uns altres 2 circuits entre la ST la Nucia i el PP-31 de Benidorm, passant pel CS Jamaica, la infraestructura s'ha dissenyat amb capacitat per a albergar-hi fins a 9 circuits (deixant-ne 1 de reserva). Ateses les exigències de la companyia distribuïdora, es preveu també l'extensió de la línia (un dels circuits) des del CS Jamaica fins al nou CS Zurbarán; no obstant això, aquest circuit es tendirà en una de les posicions de la canalització prevista en el projecte de línia subterrània de 20 kV entre CS Jamaica i CT Barrina i CT1 i CT2 del PP-31 de Benidorm (expedient ATLINE/2019/42/03, en tràmit davant el ST competent en energia).  
La ST Montebello és una subestació elèctrica 220/20 kV situada en el límit del terme municipal de la Nucia amb Polop. El CS Jamaica, es localitzarà al carrer Jamaica del terme municipal de la Nucia, al costat del centre comercial Plaza del Sol. Es tracta d'un centre de distribució i maniobra, atesa la distància entre les zones a alimentar. Un dels circuits es prolongarà fins al CS Zurbarán (centre de seccionament objecte d'un altre projecte), a fi d'escometre la connexió de la L/20 kV Benifaz en el suport 880209 (en substitució del tram de connexió amb el CT Residencial Edén, que quedarà connectat al CS Zurbarán).  
La longitud total serà de 3.835 m per a cadascun dels 7 circuits a tendir entre la ST Montebello i el CS Jamaica i de 4.024 m per al circuit a tendir entre la ST Montebello i el CS Zurbarán amb pas pel CS Jamaica. La rasa (execució de 2.204 m lineals) discorre en tot el seu traçat davall vials públics, i es disposaran els tubs necessaris per a 9 circuits. S'empraran conductors unipolars d'alumini amb aïllament en sec (3 per circuit). La rasa tipus necessària per a la col·locació dels nou tubs serà d'1,5 m de profunditat i 0,7 m d'ample. El projecte inclou un pla de gestió de residus de la construcció, d'acord amb el Reial decret 105/2008.  
  
De forma complementària, s'equiparan 8 cel·les en la ST Montebello i 7 cel·les en el CS Jamaica, 2 cel·les (entrada i eixida) en CS Zurbarán, per a la connexió de les línies en projecte.  
  
Tramitació administrativa  
Amb data 12 de novembre de 2018, el Servei Territorial d'Alacant competent en energia (òrgan substantiu) va sol·licitar l'avaluació d'impacte ambiental simplificada del projecte de LMT de 20 kV, alimentació secundària al PP-33 des d'ES Montebello a CS Jamaica (ATLINE/2018/83/03) i s'inicia el present expedient d'avaluació d'impacte ambiental. La instal·lació està promoguda per La Marina Construcciones, SA, per a la seua cessió a Iberdrola Distribución Eléctrica SAU. S'adjunta a l'ofici:  
- Document ambiental del projecte.  
- Projecte de la línia elèctrica (signat el maig de 2018).  
- Documents jurídics aportats pel titular.  
Amb data 17 d'abril de 2019, el servei territorial remet documentació complementària al projecte, consistent en el projecte modificat de la línia elèctrica (signat el març de 2019).  
El servei territorial comunica així mateix que ha sol·licitat informe a diversos organismes, entre els quals es menciona el Servei Territorial de Medi Ambient (competent en matèria de vies pecuàries), l'ajuntament i el competent en carreteres. Vist l'àmbit en el qual es desenvolupa el projecte i les seues característiques, aquest òrgan disposa d'elements de judici suficients per a continuar amb el procediment d'avaluació d'impacte ambiental simplificada.  
  
Consideracions ambientals  
La principal alternativa de disseny és la selecció d'un traçat aeri o subterrani. Queda descartada l'alternativa en aeri per l'elevada urbanització del territori (caracteritzada per l'ús residencial de baixa densitat), el caràcter forestal de les zones lliures que obligaria, si escau, a l'eliminació de la vegetació per raons de seguretat i en general l'existència de nombroses infraestructures i una topografia accidentada que condicionarien el pas. El traçat final difereix de l'analitzat en l'estudi d'impacte ambiental en uns 500 m (extrem sud), que corresponen amb les proximitats de la CV-70, tractant-se en tot cas d'àmbits d'elevat grau d'antropització i característiques similars.  
  
S'opta per un traçat en subterrani de gran capacitat, aprofitant els vials existents, que a més alberguen altres infraestructures de serveis. S'evita d'aquesta manera l'afecció sobre el paisatge i el terreny natural.  
  
Al llarg d'uns 300 m, el traçat previst travessa o voreja terreny forestal del PATFOR (no estratègic), en tot cas, davall vial existent. No es preveu afecció sobre aquests terrenys, en aprofitar-se l'amplària de vial ja condicionada per a la circulació. En la connexió entre vials, podria afectar a les cunetes, que alberguen vegetació de tipus ruderal sense interés per a la conservació.  
L'àmbit considerat no inclou cap espai natural protegit, espais de la Xarxa Natura 2000 ni elements naturals d'interés per a la conservació. Entre les urbanitzacions residencials, es mantenen alguns enclavaments amb parcel·les cultivades o vegetació forestal, i predomina en tot cas el sòl antropitzat. No s'estima afecció sobre la flora i la fauna, per la tipologia subterrània i el traçat davall vials urbans.  
  
La zona resulta afectada per perillositat geomorfològica d'inundació en diversos àmbits, d'acord amb el PATRICOVA (bàsicament, en l'encreuament de barrancs). Per tractar-se d'una infraestructura subterrània en zona urbanitzada, no s'incrementarà el risc d'inundació. Atesa la seua elevada capacitat, aquesta infraestructura ha d'incorporar les mesures preventives necessàries per a evitar que la qualitat del servei elèctric es veja afectada per una eventual inundació.  
El traçat resulta coincident amb l'assagador de Polop a Finestrat (o assagador del camí vell de la Vila Joiosa) en un tram d'uns 354 m i amb l'assagador de la Monja en uns 348 m. Així mateix, creua la carrerada de la Mallada. Aquestes vies pecuàries es troben asfaltades i condicionades per al trànsit rodat. Cal disposar de la corresponent autorització, conforme a la Llei 3/1995, de 23 de març, de vies pecuàries i la instrucció de 13 de gener de 2012 sobre vies pecuàries. S'aporta un estudi patrimonial, que inclou un inventari de béns i jaciments arqueològics i elements històrics i arquitectònics catalogats en la zona del projecte, comprovant que se situen fora de l'àmbit del traçat previst. Com que discorre per terrenys ja alterats i conforme a la informació obtinguda, no s'estima afecció sobre el patrimoni cultural. Es proposa el control arqueològic dels treballs d'execució, i en cas de troballa, s'informarà l'òrgan competent.  
  
Durant l'execució dels treballs, es preveuen molèsties associades a les obres, principalment dispersió de pols, soroll, residus i interferències amb el trànsit. Es realitzaran en horari diürn per a reduir les molèsties i s'adoptaran mesures preventives encaminades a reduir la magnitud de l'afecció (adequat manteniment de la maquinària per a evitar vessaments, evitar apilaments en zones de flux natural de les aigües, reg de superfícies lliures, etc.). Finalitzades les obres, es procedirà a la neteja de la zona i reposició de les afeccions generades.  
En fase de funcionament, no es preveuen afeccions rellevants. El camp elèctric i magnètic associat, quedarà apantallat pels materials de la rasa i la configuració dels cables (elèctric), així com la distància als receptors (magnètic).  
Es preveu que els treballs d'execució que es desenvolupen en àmbit forestal o el seu entorn, observen les mesures preventives previstes en el Decret 7/2004, de 23 de gener, relatiu a prevenció d'incendis forestals. Aquestes directrius han d'aplicar-se d'igual forma durant els treballs de manteniment de la instal·lació.  
S'inclou un pla de vigilància ambiental, a fi d'implementar el seguiment ambiental del projecte durant les fases d'execució i explotació. El seu desenvolupament es plasmarà en informes periòdics.  
En relació amb els criteris de l'annex III de la Llei 21/2013, de 9 de desembre, es pot concloure:  
- Característiques del projecte. Es projecta una infraestructura subterrània davall vials de caràcter urbà. Es dissenya amb elevada capacitat (fins a 9 circuits), la qual cosa permet desenvolupar la xarxa de distribució amb gran potència en una sola actuació. Permet al seu torn equilibrar les càrregues en la zona de la Marina Baixa, reduint la possibilitat de sobrecàrrega de la xarxa. Els riscos associats queden minimitzats mitjançant l'adequat disseny de la instal·lació. S'ha descartat l'alternativa aèria, que hauria hagut de discórrer pels enclavaments forestals i agrícoles, amb una major afecció potencial.  
- Ubicació del projecte. Es tracta d'un àmbit caracteritzat per la seua elevada antropització i gran extensió de terreny urbanitzat. La línia elèctrica s'ha projectat seguint el traçat dels vials urbans. En 120 m, travessa un terreny no urbanitzable de caràcter forestal, sempre davall vial asfaltat, i en alguns trams coincideix amb via pecuària, també incorporada a la xarxa viària. L'actuació no s'aproxima a espais naturals protegits ni espais Xarxa Natura 2000. No s'estima que l'actuació puga comportar afeccions rellevants sobre elements naturals o d'interés per a la conservació.  
- Característiques del potencial impacte. Durant l'execució, les afeccions estaran limitades a la zona d'obres, els impactes són poc rellevants i de curta duració, així com reversibles. En la fase de funcionament, no s'estimen afeccions rellevants, atés el caràcter subterrani de la instal·lació, que discorre davall vials públics i requereix escasses actuacions de manteniment. La línia elèctrica incidirà en la millora de la seguretat i qualitat del servei elèctric. No s'estimen impactes rellevants ni irreversibles.  
La línia discorre íntegrament en subterrani i pràcticament íntegrament davall terreny urbà i urbanitzat. D'acord amb el projecte i en els termes proposats en el present informe d'impacte ambiental, no és previsible la generació d'efectes ambientals significatius, per la qual cosa no és necessària una avaluació d'impacte ambiental ordinària.  
  
  
Consideracions jurídiques  
El projecte de línia elèctrica de voltatge superior a 15 kV i longitud superior a 3 km, constitueix un supòsit d'avaluació d'impacte ambiental simplificada, d'acord amb l'epígraf b del grup 4 de l'annex II de la Llei 21/2103, de 9 de desembre.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, el Decret 73/2017, de 2 de juny i el Decret 181/2018, de 5 d'octubre, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, es redacta el següent informe d'impacte ambiental:  
  
Primer  
Estimar que el projecte de línia elèctrica de 20 kV, entre la ST Montebello i el CS Jamaica i prolongació d'un circuit fins al CSR Zurbarán i connexió amb suport núm. 880209 de la L/20 kV Benifaz, promogut per La Marina Construcciones, SA, per a la seua cessió a Iberdrola Distribución Eléctrica, SAU, no té efectes significatius sobre el medi ambient, sempre que s'ajusten a les previsions del projecte, del document ambiental, als termes del present informe i sense perjudici de l'obtenció prèvia de les autoritzacions sectorials que li siguen aplicables. En particular, cal reiterar les condicions relatives a:  
  
1. Prevenció d'incendis durant els treballs en sòl forestal i el seu entorn, d'acord amb el Decret 7/2004, de 23 de gener.  
2. Obtenció de l'autorització necessària per a l'ocupació de vies pecuàries, d'acord amb la Llei 3/1995, de 23 de març, de vies pecuàries i la Instrucció de 13 de gener de 2012 sobre vies pecuàries.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si escau, pertoquen en via administrativa o judicial enfront de l'acte, si escau, d'autorització del projecte, d'acord amb el que es disposa en l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que es disposa en l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental perdrà la seua vigència i cessarà en la producció dels efectes que li són propis, si una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys, d'acord amb el que es disposa en l'article 47.4 de la Llei 21/2013, de 9 de desembre.  
  
  
València, 10 de maig de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 23 de maig de 2019.- El director general de Medi Natural i d'Avaluació Ambiental: Antoni Marzo i Pastor.